༣ཇ་འཐུང་དགོས་པའི་རྒྱུ་མཚན་བསྟན་པ།དེ་ལས།དེ་ཚེ་ཡོད་ཀྱི་ཁ་འཛིན་པ།གནོད་སྦྱིན་ལག་རིང་རྩེ་རྒན་གྱིས།སྲིད་པ་གསུམ་གྱི་རྩེ་མོ་ཡི།ཡོངས་འདུའི་ཤིང་གི་ལྡིང་ཁང་དུ།ཇོ་མོ་གནམ་ཕྱི་གོང་རྒྱལ་ལ།གུས་པའི་ཚུལ་གྱིས་ཞུ་བ་ཕུལ།ཇོ་མོ་གནམ་ཕྱི་གོང་རྒྱལ་ལགས།ཁྱོད་ནི་སྐྱེ་འགྲོ་སྲིད་པའི་མ།འགྲོ་བ་ཡོངས་ལ་བཀའ་དྲིན་ཆེ།བདག་ཅག་མཚེ་མ་གནོད་སྦྱིན་ལྷ།རི་རབ་བང་རིམ་གསུམ་པ་ན།རྟག་མྱོས་ཀུ་མ་ར་ཛཱ་གནས།འབྲུ་དགུ་བཅུད་ཀྱི་འབྲས་བུ་ལ།ཨ་མྲྀ་ཏ་ཡི་ཕབས་བཏབ་ནས།ཡུ་ཏི་ཆང་ལ་ལོངས་སྤྱོད་པས།སྨྱོས་དང་མྱོས་དང་རྩུབ་པ་ཡིས།མཚེ་མའི་ལྷ་ལ་འཁྲུག་པ་བྱུང་།ལྕམ་དྲལ་ནང་དུ་དམེ་བསྣོལ་བས།ལྷ་ལ་དམེ་དང་ཁྲེལ་ཤོར་ཏེ།གཙང་མའི་ལྷ་རིགས་ཐུགས་འཁྲུགས་ནས།ལྷ་ཁམས་དམེ་ཞིང་བནོལ་བ་ཡི།གྲིབ་མ་འགྲོ་བ་མི་ལ་ཕོགལྷ་མི་དབུ་འཕང་དམའ་ལ་ཁད།བདུད་སྲིན་འགོ་ལོ་འཕར་ལ་ཁད།འདི་ལ་ཇོ་མོས་ཐུགས་དགོངས་ལ།ལྷ་ཁམས་མནོལ་བ་སངས་པ་དང་།མི་ཁམས་དར་ལ་རྒྱས་པ་དང་།ཀུ་མ་མྱོས་པ་དྭངས་ནས་སུ།ལྷ་མིན་འཁྲུག་པ་མི་འབྱུང་ཞིང་།ཞི་བདེ་མཉམ་པའི་ཐབས་ཤིག་ཞུ།དེ་ལ་ཇོ་མོས་བཀའ་སྩལ་པ།ཉོན་ཅིག་གནོད་སྦྱིན་རྒྱལ་པོའི་ལྷ།ཁྱོད་ཀྱི་བསམ་པའི་དོན་དེ་དགབདག་གི་སྨོན་པ་བཞིན་དུ་བསྒྲུབ།ཁྱོད་ཀྱང་སྐྱེ་འགྲོ་བརྟེན་པའི་ཤིང་།ཡོངས་འདུའི་ཤིང་གི་སྡོང་པོ་ལ།བདུད་དང་སྲིན་པོའི་ཆོ་འཕྲུལ་གྱིས།གདུག་པ་སྲིན་བུ་མི་འབྱུང་བའི།རིན་ཆེན་དབྱུག་པ་ཐོགས་ནས་སུ།སྲིད་པའི་རྩེ་ནས་བྱ་ར་མཛོད།གལ་ཏེ་གདུག་པའི་སྲིན་བྱུང་ན།དབྱུག་ཐོགས་རྒྱལ་པོས་ཆད་པ་ཆོད།དེ་སྐད་གསུངས་ནས་བཀའ་ལུང་གནང་།ཞེས་དང་།